“BJP-কে না ভেঙে ছাড়ব না,” হুঁশিয়ারি বিহারের উপমুখ্যমন্ত্রী প্রার্থীর

ওয়েব ডেস্ক: বিহারে (Bihar) তেজস্বী যাদব (Tejashwi Yadav) ও মুকেশ সাহানিকে (Mukesh Sahani) সামনে রেখে রাহুল গান্ধীর (Rahul Gandhi) নেতৃত্বে বিধানসভা ভোটের (Assembly Election) প্রচারে নামছে মহাগঠবন্ধন (Mahagathbandhan)। বৃহস্পতিবার মুখ্যমন্ত্রী ও উপমুখ্যমন্ত্রী পদের জন্য যত্রাক্রমে তেজস্বী ও মুকেশের নাম ঘোষণা করেছেন কংগ্রেস নেতা অশোক গেহলট। তেজস্বীর ক্ষেত্রে বিষয়টা প্রত্যাশিত হলেও মুকেশ সাহানির নামটা অনেককে অবাক করেছে। কিন্তু কেন তাঁকে সামনে এনেছে বিহারের বিরোধী শিবির? এর উত্তর নিজেই দিয়ে দিলেন বিকাশশীল ইনসান পার্টির (VIP) সুপ্রিমো।

শুক্রবার সাংবাদিক বৈঠকে মুকেশ সাহানি সাফ জানিয়ে দেন, “আমি মল্লা সম্প্রদায়ের সন্তান, আমাকে আটকাতে পারবে না কেউ। বিজেপিকে ভেঙে না ফেলা পর্যন্ত আমি ছাড়ব না।” সেই সঙ্গে পদ্ম শিবিরের দিকে প্রশ্ন ছুড়ে তিনি বলেন, “একজন নিচু সম্প্রদায়ের মানুষ যদি উপমুখ্যমন্ত্রী হওয়ার স্বপ্ন দেখে, তাহলে বিজেপির পেটে ব্যথা কেন? ওরা সংখ্যালঘুদের বলে দেশ ছেড়ে চলে যেতে, এখন আবার পিছিয়ে পড়া শ্রেণির মানুষ এগিয়ে এলে সমস্যা কোথায়?”

আরও পড়ুন: ভয় দেখিয়ে বিরোধী প্রার্থীদের সরিয়ে দিচ্ছে BJP! বিহারে বিস্ফোরক পিকে

তিনি আরও বলেন, “বিজেপি সংখ্যালঘুদের নিয়ে চিন্তা না করে বরং তাঁদেরই নেতা শানওয়াজ হুসেনকে নিয়ে ভাবুক। ঘৃণার রাজনীতি করবেন না। যদি সত্যিই তারা সমতা ও উন্নয়নের রাজনীতি করে, তাহলে আমার মতো এক মল্লাহর ছেলের উন্নতি দেখে তাঁদের চক্ষুশূল হয়ে উঠবে কেন?”

উল্লেখ্য, মল্লাহ, নিশাদ এবং সহানি সম্প্রদায় বিহারের একটি বড় ভোটব্যাঙ্ক। আর এই তিন সম্প্রদায়ের মধ্যে বেশ জনপ্রিয় বিকাশশীল ইনসান পার্টির। ফলে সহানির প্রভাব নির্বাচনে গুরুত্বপূর্ণ ভূমিকা নিতে পারে বলেই রাজনৈতিক মহলের ধারণা।

দেখুন আরও খবর: